Document ID: 32009R0245

32009R0245
L 076/17
SLUŽBENI LIST EUROPSKE UNIJE
18.03.2009.
UREDBA KOMISIJE (EZ) br. 245/2009
od 18. ožujka 2009.
o primjeni Direktive 2005/32/EZ Europskog parlamenta i Vijeća s obzirom na zahtjeve za ekološki dizajn za fluorescentne cijevi bez ugrađenih prigušnica, visokoučinkovite žarulje s izbojem te prigušnice i svjetiljke koje mogu upravljati takvim žaruljama i o stavljanju izvan snage Direktive 2000/55/EZ Europskog parlamenta i Vijeća
(Tekst značajan za EGP)
(245/2009/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2005/32/EZ Europskog parlamenta i Vijeća od 6. srpnja 2005. o uspostavi okvira za utvrđivanje zahtjeva za ekološki dizajn proizvoda koji koriste energiju i o izmjeni Direktive Vijeća 92/42/EEZ te direktiva 96/57/EZ i 2000/55/EZ Europskog parlamenta i Vijeća (1), a posebno njezin članak 15. stavak 1.,
nakon savjetovanja sa Savjetodavnim forumom za ekološki dizajn,
budući da:
(1)
Sukladno Direktivi 2005/32/EZ Komisija utvrđuje zahtjeve za ekološki dizajn za proizvode koji koriste energiju, a koji se prodaju i kojima se trguje u velikim količinama, te koji imaju znatan utjecaj na okoliš i nude znatan potencijal za unapređenje njihova utjecaja na okoliš bez prekomjernih troškova.
(2)
Drugom alinejom stavka 2. članka 16. Direktive 2005/32/EZ propisuje se da Komisija u skladu s postupkom iz članka 19. stavka 3. i kriterija iz članka 15. stavka 2., te nakon savjetovanja sa Savjetodavnim forumom, prema potrebi uvodi provedbenu mjeru za rasvjetne proizvode u tercijarnom sektoru.
(3)
Komisija je provela dvije pripremne studije koje su analizirale tehničke, ekološke i ekonomske aspekte proizvoda za rasvjetu koji se obično koriste u tercijarnom sektoru (uredska rasvjeta i javna ulična rasvjeta). Studije su izrađene zajedno s interesnim skupinama i zainteresiranim stranama iz Zajednice i trećih zemalja, a njezini su rezultati dostupni javnosti na internetskim stranicama Komisije EUROPA.
(4)
Obvezni zahtjevi za ekološki dizajn primjenjuju se na proizvode koji se stavljaju na tržište bez obzira kada su postavljeni, stoga takvi zahtjevi ne mogu ovisiti o području primjene proizvoda (kao što su uredska i javna ulična rasvjeta). Stoga bi se ova Uredba trebala odnositi na specifične proizvode kao što su fluorescentne cijevi bez ugrađenih prigušnica, visokoučinkovite žarulje s izbojem te prigušnice i svjetiljke koje mogu upravljati takvim žaruljama. Indikativno mjerila mogu korisnicima olakšati izbor najbolje dostupne tehnologije za specifična područja primjene (kao što su uredska i javna ulična rasvjeta).
(5)
Proizvodi na koje se primjenjuje ova Uredba namijenjeni su uglavnom za opće svrhe rasvjete što znači da doprinose davanju umjetne rasvjete, zamjenjujući prirodnu svjetlost za potrebe uobičajenog ljudskog vida. Ova se Uredba primjenjuje na žarulje s posebnom namjenom (kao što su žarulje u ekranima računala, fotokopirnim aparatima, aparatima za tamnjenje, rasvjeta u terarijima i druge slične primjene).
(6)
Obuhvaćeni ekološki aspekti proizvoda koji koriste energiju koji se smatraju značajnim u smislu ove Uredbe su sljedeći:
(a)
energija u fazi uporabe;
(b)
sadržaj žive u žaruljama.
(7)
Godišnja potrošnja električne energije proizvoda na koje se primjenjuje ova Uredba u Zajednici procijenjena je u 2005. na 200 TWh što odgovara emisiji CO2 od 80 Mt. Ako se ne poduzmu posebne mjere, predviđa se da će potrošnja u 2020. narasti na 260 TWh. Pripremne su studije pokazale da se potrošnja električne energije proizvoda na koje se primjenjuje ova Uredba može znatno smanjiti.
(8)
Procijenjeno je da je u 2005. sadržaj žive u postavljenim žaruljama iznosio 12,6 tona. Ako se ne poduzmu posebne mjere, predviđa se da će u 2020. sadržaj žive u postavljenim žaruljama narasti na 18,6 tona pri čemu je pokazano da se isti može znatno smanjiti.
(9)
Zbog nepostojanja međunarodno dogovorenih znanstvenih metoda za mjerenje ekološkog utjecaja tzv. „svjetlosnog zagađenja” nije bilo moguće procijeniti njegov značaj. Međutim, prihvaćeno je da mjere za povećanje svjetlosne učinkovitosti opreme tercijarne rasvjete mogu imati pozitivan utjecaj na „svjetlosno onečišćenje”.
(10)
Poboljšanja potrošnje električne energije proizvoda na koje se odnosi ova Uredba trebali bi se postići primjenom postojećih javnih, troškovno učinkovitih tehnologija, što vodi smanjenju kombiniranih troškova za nabavu i funkcioniranje opreme.
(11)
Zahtjevi za ekološki dizajn za proizvode na koje se primjenjuje ova Uredba trebali bi se propisati tako da se poboljša njihov ekološki učinak, doprinese funkcioniranju unutarnjeg tržišta te postigne cilj Zajednice da se potrošnja električne energije u 2020. smanji za 20 %.
(12)
Ovom bi se Uredbom trebala povećati prisutnost na tržištu energetski učinkovitih proizvoda na koje se primjenjuje ova Uredba, što bi trebalo dovesti do uštede energije od 38 TWh u 2020. u usporedbi sa scenarijem nepromijenjenog poslovanja.
(13)
Uvođenje zahtjeva za energetsku učinkovitost žarulja na koje se primjenjuje ova Uredba dovest će do smanjenja njihovog ukupnog sadržaja žive.
(14)
Zahtjevi za ekološki dizajn ne smiju imati negativan učinak po funkcionalnost proizvoda te ne smiju negativno utjecati na zdravlje, sigurnost i okoliš. Posebno je važno da prednosti smanjenja potrošnje električne energije tijekom faze uporabe budu veće od potencijalnih, ako ih ima, dodatnih utjecaja na okoliš tijekom proizvodne faze proizvoda na koje se primjenjuje ova Uredba.
(15)
Postupnim bi se stupanjem na snagu zahtjeva za ekološkim dizajnom trebalo proizvođačima dati dovoljno vremena da izmijene dizajn proizvoda na koje se primjenjuje ova Uredba, ovisno o slučaju. Vremenski je okvir pojedinih faza potrebno utvrditi tako da se izbjegnu negativni učinci na rad opreme prisutne na tržištu i da se uzme u obzir učinak na troškove krajnjih korisnika i proizvođača, a posebno malih i srednjih poduzeća, a da se pritom osigura pravovremeno postizanje ciljeva ove Uredbe. Provjera sukladno članku 8. trebala bi, inter alia, potvrditi hoće li se postići zahtjev učinkovitosti za prigušnice za HID žarulje iz Priloga III. odjeljka 2.1.C osam godina nakon stupanja na snagu ove Uredbe.
(16)
Uklanjanje zamjenskih modula izvora svjetlosti s tržišta trebalo bi se planirati tako da se uzmu u obzir posljedice za krajnje korisnike. Države članice trebale bi uvesti strože zahtjeve za rasvjetnu instalaciju.
(17)
Mjerenje važnih parametara proizvoda trebalo bi se provoditi tako da se u obzir uzme općenito prihvaćene mjerne metode najviše razine tehnološkog razvoja. Proizvođači mogu primijeniti usklađene standarde koji su utvrđeni u skladu s člankom 10. Direktive 2005/32/EZ.
(18)
U skladu s člankom 8. Direktive 2005/32/EZ, ova bi Uredba trebala kao ispravni postupak za ocjenu sukladnosti navesti unutarnji nadzor dizajna iz Priloga IV. Direktivi 2005/32/EZ i sustav upravljanja za ocjenu sukladnosti iz Priloga V. Direktivi 2005/32/EZ.
(19)
Kako bi se pojednostavnile provjere sukladnosti, proizvođače bi trebalo obvezati da u tehničkoj dokumentaciji iz Priloga V. i Priloga VI. Direktivi 2005/32/EZ navedu informacije u onoj mjeri koja odgovara propisanim zahtjevima iz ove Uredbe.
(20)
Pored pravno obvezujućih zahtjeva, utvrđivanje bi okvirnih mjerila za najbolje raspoložive tehnologije za proizvode na koje se odnosi ova Uredba trebalo doprinijeti osiguranju šire dostupnosti i lakšem pristupu informacijama. To je posebno korisno malim i srednjim poduzećima te vrlo malim tvrtkama jer dodano pojednostavnjuje integriranje najbolje dizajniranih tehnologija za unapređenje ekološke učinkovitosti u životnom ciklusu proizvoda na koje se primjenjuje ova Uredba.
(21)
Iako se smatra da je sadržaj žive u fluorescentnim cijevima i visokoučinkovitim žaruljama s izbojem značajan ekološki aspekt, potrebno ga je propisati u skladu s Direktivom 2002/95/EZ Europskog parlamenta i Vijeća (2) koja također obuhvaća vrste žarulja koje su izuzete iz ove Uredbe.
(22)
Direktiva 2000/55/EZ Europskog parlamenta i Vijeća od 18. rujna 2000. o zahtjevima energetske učinkovitosti u odnosu na prigušnice za fluorescentnu rasvjetu (3) je provedbena mjera Direktive 2005/32/EZ i zbog dugog vijeka trajanja svjetiljki i magnetskih prigušnica ima trajni utjecaj na ugrađena postolja prigušnica. Međutim, postoji daljnji potencijal za poboljšanja pa bi primjereni bili stroži zahtjevi za minimalnu energetsku učinkovitost od onih iz Direktive 2000/55/EZ. Stoga je Direktivu 2000/55/EZ potrebno zamijeniti ovom Uredbom.
(23)
Mjere utvrđene u ovoj Uredbi u skladu su s mišljenjem Odbora osnovanog u skladu s člankom 19. stavkom 1. Direktive 2005/32/EZ,
DONIJELA JE OVU UREDBU:
Članak 1.
Predmet i područje primjene
Ovom se Uredbom utvrđuju zahtjevi za ekološki dizajn vezani uz stavljanje na tržište fluorescentnih cijevi bez prigušnica, visokoučinkovitih žarulja s izbojem te prigušnica i svjetiljki koje mogu upravljati takvim žaruljama u smislu članka 2., čak i onda kada su integrirani u druge proizvode koji koriste energiju.
Ova Uredba propisuje indikativna mjerila za proizvode čija je predviđena upotreba uredska i javna ulična rasvjeta.
Proizvodi navedeni u Prilogu I. smatraju se izuzetim iz zahtjeva ove Uredbe.
Članak 2.
Definicije
U svrhu ove Uredbe primjenjuju se definicije iz Direktive 2005/32/EZ. Također se primjenjuju sljedeće definicije:
1.
„opća rasvjeta” znači u osnovi jednolična rasvjeta na određenom području bez zadovoljavanja posebnih lokalnih zahtjeva;
2.
„uredska rasvjeta” znači fiksna ugrađena rasvjeta za uredski rad čija je namjena omogućiti ljudima učinkovito i precizno obavljanje vizualnih zadataka;
3.
„javna ulična rasvjeta” znači fiksna ugrađena rasvjeta čija je namjena dobra vidljivost za korisnike vanjskih javnih prometnih područja za vrijeme mračnih sati kako bi se pomoglo prometnoj sigurnosti, protoku prometa i javnoj sigurnosti;
4.
„izbojna žarulja” znači svjetlosni izvor u kojem se svjetlost proizvodi izravno ili neizravno, električnim izbojem kroz plin, metalnu paru ili mješavinu nekoliko plinova i para;
5.
„prigušnica” znači uređaj koji uglavnom služi da ograniči struju u žarulji na propisanu vrijednost u slučaju da je povezana između izvora napajanja i jedne ili više izbojnih izvora svjetlosti. Prigušnica također može uključivati sredstva za transformiranje napona napajanja, ispravljanje faktora snage i, ili samostalno ili u kombinaciji sa startnim uređajem, omogućivati nužne uvjete za pokretanje žarulje;
6.
„svjetiljka” znači aparat koji distribuira, filtrira ili transformira svjetlo koje se emitira iz jednog ili više izvora, a koje uključuje sve dijelove koji su nužni za podržavanje, fiksiranje i zaštitu izvora svjetlosti i, ako je potrebno, pomoćnu opremu zajedno sa sredstvima za njihovo spajanje s izvorom električnog napajanja, ali ne i samim izvorima svjetlosti;
7.
„fluorescentna cijev” znači niskotlačna živina izbojna žarulja u kojoj se većina svjetlosti emitira preko jednog ili više slojeva fosfora koji pokreće ultraljubičasto zračenje izboja;
8.
„fluorescentna cijev bez ugrađene prigušnice” znači fluorescentna cijev s jednim ili dva podnoška bez ugrađene prigušnice;
9.
„visokoučinkovita žarulja s izbojem” znači električna izbojna žarulja u kojoj se svjetlosni luk stabilizira s temperaturom zida i opterećenje zida prelazi 3 W po kvadratnom centimetru.
U smislu priloga I. i od III. do VII. također se primjenjuju definicije iz Priloga II.
Članak 3.
Zahtjevi za ekološki dizajn
Zahtjevi za ekološki dizajn vezani uz fluorescentne cijevi bez ugrađene prigušnice, uz visokoučinkovite žarulje s izbojem i prigušnice i reflektore koji mogu upravljati takvim žaruljama propisani su u Prilogu III.
Članak 4.
Ocjena sukladnosti
Postupak za ocjenjivanje sukladnosti iz članka 8. stavka 2. Direktive 2005/32/EZ je sustav unutarnje kontrole dizajna iz Priloga IV. Direktivi 2005/32/EZ ili sustav upravljanja iz Priloga V. Direktivi 2005/32/EZ.
U svrhu ocjene sukladnosti u skladu s člankom 8. Direktive 2005/32/EZ, tehnička dokumentacija sadrži presliku informacija o proizvodu u skladu s Prilogom III., dijelovima 1.3., 2.2., i 3.2.
Članak 5.
Verifikacijski postupak u svrhu nadzora tržišta
Nadzorne provjere provode se u skladu s verifikacijskim postupkom iz Priloga IV.
Članak 6.
Indikativna mjerila
Indikativna mjerila za proizvode najbolje učinkovitosti i trenutačno dostupne tehnologije na tržištu navedena su:
(a)
u Prilogu V. za fluorescentne cijevi bez ugrađenih prigušnica, visokoučinkovite žarulje s izbojem i prigušnice i svjetiljke koje mogu upravljati takvim žaruljama;
(b)
u prilozima VI. i VII. za proizvode čija je namjena uredska ili javna ulična rasvjeta.
Članak 7.
Stavljanje izvan snage
Direktiva 2000/55/EZ stavlja se izvan snage godinu dana nakon stupanja na snagu ove Uredbe.
Članak 8.
Revizija
Komisija preispituje ovu Uredbu s obzirom na tehnološki napredak ne kasnije od 5 godina nakon njezinog stupanja na snagu.
Članak 9.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Zahtjevi iz Priloga III. primjenjuju se u skladu s predviđenim vremenskim rasporedom.
Ova je Uredba u cijelosti obvezujuća i izravno se primjenjuje u svim državama članicama
Sastavljeno u Bruxellesu 18. ožujka 2009.

Labels: 3
1
14